***HRVATSKA ODVJETNIČKA KOMORA***

***ODVJETNIČKI ZBOR OSIJEK***

***31000 Osijek, Europske avenije 20***

Poštovane kolegice i kolege,

budući da će se 12. lipnja 2021. održati Izborna godišnja skupština Odvjetničkog zbora Osijek, dopustite mi da vas u kratkim crtama upoznam s radom Upravnog odbora Odvjetničkog zbora Osijek te o poduzetim aktivnostima u OZ Osijek u razdoblju od 06. lipnja 2020. do 12. lipnja 2021.

Upravni odbor OZ Osijek u proteklom je razdoblju održao ukupno pet redovnih te četiri izvanredne (telefonske) sjednice, kada se ukazala potreba za hitnim donošenjem pojedinih odluka od iznimne važnosti za redovno funkcioniranje Zbora i zaštite položaja članova našega Zbora.

Iako je od njene primjene proteklo već gotovo dvije godine, e-komunikacija i problemi s njenom implementacijom u parnični postupak nešto je zbog čega su nam članovi našega Zbora najčešće prijavljivali u proteklom razdoblju. Većinu tih problema uspijevali smo rješavati u izravnom kontaktu s našim članovima, dok smo u slučaju nekih kompleksnijih problema članove upućivali na tzv. „Help desk“ koji je početkom ožujka 2020. osnovan pri HOK-u. Tako nam je u srpnju 2020. 10-ak članova našega Zbora prijavilo da imaju poteškoće prilikom korištenja sustava e-komunikacije (neispravnost kartice, čitača i sl.), a zbog čega nisu mogli uspješno komunicirati sa sudovima. U razgovoru s predsjednicom Općinskog suda u Osijeku za te smo kolege dogovorili privremeno rješenje koje je trajalo do početka rujna 2020., a u kojem je razdoblju tim kolegama i nadalje bilo omogućeno da u parničnim i ovršnim postupcima sudska pismena dostavljaju putem sudskih pisarnica ili poštom, a na isti su im način sudska pismena dostavljali i sudovi. Kao što sam i napomenuo, takav privremeni režim rada za navedene je kolege trajao do početka rujna 2020. kada su u potpunosti otklonjene sve poteškoće u radu sustava e-komunikacije. Obzirom da u srpnju 2021. većini odvjetnika ističe rok valjanosti dodijeljenih kartica uz pomoć kojih se registriraju u sustav e-komunikacije, UO HOK-a u ožujku 2021. donio je odluku kako će HOK i u narednom trogodišnjem razdoblju snositi troškove korištenja sustava e-komunikacije za sve svoje članove. Ugovor je sklopljen s tvrtkom „AKD“, a tijekom lipnja odvjetnicima će putem e-maila biti dostavljena dokumentacija na temelju koje će im biti dostavljena nova kartica sa sustav e-komunikacije (kartica će se slati poštom na adresu odvjetničkih ureda).

Pandemija virusa COVID-19 obilježila je rad UO OZ Osijek i u proteklom razdoblju. Tako je zbog pogoršanja epidemiološke situacije u RH predsjednica Općinskog suda u Osijeku dana 3. studenoga 2020. donijela Odluku o novom ustrojstvu rada i radnom vremenu svih službi na Općinskom sudu u Osijeku. Ubrzo nakon toga nekolicina naših kolega upozorila nas je na problem rada zemljišno-knjižnog odjela Općinskog suda u Osijeku, a koji je od 3. studenog 2020. ukinuo posebno radno vrijeme isključivo za odvjetnike. To je našim kolegicama i kolegama stvaralo znatne poteškoće u radu jer su morali čekati u redovima ispred zemljišno-knjižnog odjela zajedno s ostalim strankama. Navedeni smo problem rješavali s predsjednicom Općinskog suda u Osijeku te je od 10. prosinca 2020. u zemljišno-knjižnom odjelu Općinskog suda u Osijeku ponovno predviđeno posebno vrijeme za odvjetnike, i to ponedjeljkom i četvrtkom od 11 do 12 sati i utorkom od 14 do 15 sati. Početkom ove godine, a na temelju informacija koje smo dobivali od članova našega Zbora, utvrdili smo kako je na Općinskom sudu u Osijeku došlo do znatnog smanjenja broja rasprava (za gotovo 80% u odnosu na razdoblje prije pandemije) što je ozbiljno ugrožavalo materijalnu egzistenciju članova našega Zbora. S Predsjedništvom Općinskog suda u Osijeku intenzivno smo radili na pronalaženju najoptimalnijeg rješenja jer je glavni uzročnik ovog zastoja u radu suda bila Odluka o privremenom ustrojstvu rada i radnom vremenu svih službi u Općinskom sudu Osijek. Kako se situacija s (ne)održavanjem sudskih rasprava pogoršavala o ovom problemu izvijestili smo i HOK, ali smo krajem veljače predsjednici Općinskog suda u Osijeku uputili i dopis kojim smo u ime Zbora zatražili hitno ukidanje sporne Odluke. U konačnici, zahvaljujući svim uloženim naporima i „pritiscima“, predsjednica Općinskog suda u Osijeku je dana 01. ožujka 2021. stavila izvan snage svoju Odluku od 03.11.2020. te je ponovno uspostavljen redovan rad na sudu tako da svi suci svakodnevno održavaju sudske rasprave, a i ostali odjeli rade prema ustaljenom rasporedu.

Zbog pogoršane situacije s pandemijom virusa COVID-19 gotovo sve planirane aktivnosti u našem Zboru su bile odgođene, a neke ranije aktivnosti Zbora nastavile su se odvijati u izmijenjenim okolnostima. To se prvenstveno odnosi na predavanja u organizaciji Odvjetničke akademije koja su zbog propisanih epidemioloških mjera našim članovima sada dostupna na LMS sustavu. Svim našim članovima putem e-maila dostavljene su detaljne upute na Komi način se mogu koristiti LMS sustavom te koji su im sve sadržaji dostupni. Od brojnih dostupnih predavanja izdvojio bih:

* „Revizija prema noveli ZPP-a“, predavač doc. dr. sc. Jadranko Jug, sudac

VSRH

* „Gospodarska kaznena djela“, predavačica doc. dr. sc. Sunčana Roksandić Vidlička,Pravni fakultet Sveučilišta u Zagrebu,
* „Bitne povrede odredaba kaznenog postupka“, predavači dr.sc. Marin Mrčela i Dražen Tripalo, suci VSRH,
* „Zlouporaba vladajućeg položaja“, predavačica dr.sc. Mirte Kapural, dipl.iur., članice Vijeća Agencije za zaštitu tržišnog natjecanja.

Na LMS sustavu nam je krajem 2020. bila dostupna i edukacija iz područja sprječavanja pranja novca i financiranja terorizma za 2020. g., a koja je obvezatna za sve odvjetnike jedanput godišnje. Nakon što su odslušali navedenu edukaciju na LMS sustavu, svim odvjetnicima je omogućen ispis i pohrana potvrde kao dokaza o obavljenoj obveznoj edukaciji iz područja sprječavanja pranja novca i financiranja terorizma. Nadalje, UO OZO na svojoj je sjednici dana 27. studenog 2020. donio odluku kojom se otkazuje održavanje tradicionalnog Božićnog domjenka za odvjetnike, a čije je održavanje bilo planirano za 18. prosinca 2020. Iz istoga razloga otkazan je i dječji Božićni domjenak, a koji se kao i svake godine trebao održati u dječjem kazalištu „Branko Mihaljević“ u Osijeku. Odgovorno ponašanje te briga za zdravlje naših članova i naših obitelji bilo je odlučujuće prilikom donošenja ove izuzetno teške odluke te se iskreno nadamo da je ovo bila prva i jedina odluka o neodržavanju tradicionalnog Božićnog domjenka našega Zbora. Međutim, iako je ove godine otkazano održavanje Božićnog domjenka, to nije značilo da se odustalo i od dodjela zasluženih priznanja članovima našega Zbora, a koju smo tradiciju započeli 2019. upravo na Božićnom domjenku. Tako je UO OZO odlučio da se našoj kolegici Mariji Burić dana 29. prosinca 2020. uruči priznanje za navršenih 50 godina rada u odvjetništvu, a što predstavlja iznimno postignuće. Dodjela priznanja kolegici Mariji Burić upriličena je u prostorijama Odvjetničkog doma, a zbog pridržavanja strogih epidemioloških mjera dodjeli priznanja bio je nazočan ograničen broj ljudi. Međutim, kako se radilo o doista iznimnom postignuću HOK je odlučio ovom događaju posvetiti i poseban članak koji je objavljen u časopisu „Odvjetnik“.

Od ostalih aktivnosti UO našega Zbora svakako bih istaknuo one usmjerene u dobrotvorne svrhe poduzete krajem 2020. Tako je na sjednici UO OZ Osijek odobrena donacija Dječjem domu „Klasje“ u iznosu od 10.000,00 kn, a donirana novčana sredstva utrošena su za izgradnju prostora koji će služiti za igru i boravak najmlađim štićenicima doma. Naime, ravnateljica Dječjeg doma „Klasje“ gđa. Miranda Glavaš-Kul izvijestila nas je kako im je posljednjih godina porastao broj štićenika u dobi do tri godine te da više nemaju odgovarajući prostor namijenjen za igru i boravak te dobne skupine. Iz navedenog razloga dječji dom planira preurediti dvorišni objekt, a koji bi nakon renoviranja služio kao igraonica najmlađim štićenicima doma. Odvjetnički zbor Osijek donirao je novčana sredstva koja će biti utrošena upravo za tu namjenu. UO OZ Osijek odobrio je još jednu novčanu donaciju u iznosu od 10.000,00 kn, a ona je dodijeljena Klinici za Pedijatriju KBC-a Osijek. U dogovoru s v. d. Predstojnika Klinike za Pedijatriju donacija je iskorištena za nabavu digitalnog toplomjera za dojenčad, kombiniranog hladnjaka za čuvanje izdojenog mlijeka te za nabavu računala.

UO OZ Osijek i ove je godine donio odluku o kupovini ročišnika za 2021., a cjelokupan trošak nabave ročišnika snosio je OZ Osijek. Podjela ročišnika uspješno je obavljena do kraja siječnja 2021. godine, a ukupno je naručeno 107 ročišnika. Kako je zbog loše epidemiološke situacije bio otkazan dječji Božićni domjenak UO OZ Osijek početkom ožujka donio je odluku o podjeli prigodnih uskršnjih paketića djeci odvjetnika i odvjetničkih vježbenika našega Zbora, a paketići su se preuzimali u prostorijama Odvjetničkog doma u razdoblju od 30. ožujka 2021. do 02. travnja 2021.

I u proteklom razdoblju OU OZ Osijek rješavao je problem oko ne/isplata naknada braniteljima po službenoj dužnosti. Naime, zbog dužeg razdoblja u kojem se nisu plaćale naknade braniteljima po službenoj dužnosti izabranim braniteljima, punomoćnicima žrtava u kaznenim postupcima i dr., UO OZO o tom je problemu upoznao HOK te predsjednike Općinskog i Županijskog suda u Osijeku te zatražio žurno rješavanje navedenog problema. Pritisak je urodio plodom jer je 27. studenog 2020. Ministarstvo pravosuđa RH doznačilo svim sudovima u RH određena novčana sredstva za podmirenje intelektualnih usluga, a u koje ulaze i nagrade za rad branitelja po službenoj dužnosti, izabranih branitelja, punomoćnika žrtava i dr.

Nastavljena je i suradnja s Pravnim fakultetom u Osijeku. Kao predsjednik OZO-a imenovan sam članom Povjerenstva za unaprjeđivanje i osiguranje kvalitete visokog obrazovanja za razdoblje 2019./2022., a u novoj akademskoj godini održane su ukupno tri sjednice povjerenstva putem platforme Zoom.

Dana 23. ožujka 2021. izaslanstvo UO OZ Osijek položilo je vijenac na grob te na taj način odalo počast našem pok. kolegi Vlatku Vidaković, a koji je usmrćen na radnom mjestu 23. ožujka 2015. Istoga dana položen je vijenac i na grob našeg pok. kolege mr.sc. Luje Medvidović.

Od ostalih aktivnosti u Zboru naglasio bih kako je ispitna komisija OZO-a, a koju čine najmanje tri člana UO OZO-a, od lipnja 2020. do lipnja 2021. održala ukupno tri ispita iz Kodeksa odvjetničke etike i Tarife o nagradama i naknadi za rad odvjetnika. Dakle, u proteklom razdoblju u Imenik odvjetnika na području OZ Osijek upisano je ukupno troje novih kolegica/kolega (Marta Perak, Maja Anić i Boris Subtić), a iz Imenika odvjetnika ispisano je pet kolegica/kolega (Josip Šimić, Stjepan Šmider, Tanja Grbanović, Sanda Pašuld i Branko Rabar). Na današnji dan OZ Osijek broji ukupno 181 odvjetnika i 38 odvjetničkih vježbenika. Također napominjem kako se liste odvjetnika redovito ažuriraju te šalju nadležnim tijelima.

Financijska je situacija Odvjetničkog zbora Osijek stabilna, a stanje računa Zbora na dan 30. 4. 2021. iznosi 347.313,70 kn. U odnosu na prethodnu godinu primjetan je značajan porast prihoda Zbora, a razlog za ovakvu situaciju leži u činjenici da je otkazano održavanje Božićnog domjenka za odvjetnike, kao i dječjeg Božićnog domjenka u 2020., a koji događaji su do sada predstavljali najveći novčani izdatak našega Zbora.

Na kraju ovog godišnjeg izvješća iskoristit ću još jednom priliku da vas sve pozovem na Izbornu godišnju skupštinu OZ Osijek koja će se održati 12. lipnja 2021. s početkom u 11,00 sati u prostorijama restorana „Terra Negra Country club“ u Čepinu. Kako se radi o Izbornoj godišnjoj skupštini pozivamo vas da se odazovete u što većem broju kako bismo na taj način osigurali normalan rad Skupštine (potreban nam je dovoljan broj članova Zbora zbog kvoruma, ali i za izbor u radno predsjedništvo, verifikacijsku, kandidacijsku i izbornu komisiju i dr.), a ujedno ovo će biti prilika da se po prvi puta nakon godinu dana okupimo i neformalno družimo uz prigodni ručak.

U Osijeku, 7. lipnja 2021.

Andreas Mlikota, predsjednik OZO